清明日示弟姪
作者：唐庚
朝代：宋

paragraphs: 歲華忽忽又清明，憶與諸生試集英。
金鎖掣雷開右掖，紵襴披雪照昇平。
立班雉尾身疑夢，茂對龍顔目乍驚。
百拜起居分左右，十年胸臆轉縱横。
愧無長策裨千慮，敢昧初心苟一名。
三道豈能窺董傅，乙科今復愧匡衡。
始吾進取恬無意，看汝光華便是榮。
他日當求田二頃，杖藜自足過浮生。